Vantaal Korsos ligi kolm nädalat tagasi toimunud pussitamise põhjuseks oli narkotehing, mis lepiti kokku nn hämara interneti Tor võrgus.
Politsei info kohaselt kahtlustatakse kahte 2001. aastal sündinud noort meest, kes on võetud vahi alla. Juhtumit on uuritud kui röövi ja tapmiskatset.
Pussitamise ohver, 20-aastane mees sai eluohtlikult vigastada, aga jääb ellu. Politsei arvates said kahtlusalused ja kannatanu kokku narkotehingu käigus. Politsei ei täpsusta, kas kannatanu oli ostja või müüja. Kõiki kolme kahtlustatakse narkokuriteos.
Nn hämaras ehk Tor võrgus on kasutajatel võimalik salastada oma asukohta ja isikut. Algselt USA luureasutuste poolt kasutatud Tor võrku tavalise veebibrauseriga ei pääse. Viimastel aastatel on aga Tor võrgus toimunud narkotehingud ja nendega seotud röövid sagenenud. Röövitakse nii ostjaid kui müüjaid. Röövimisi esineb ka muudes keelatud tehingutes, näiteks relvadega kauplemisel. Röövlid on enamasti varustatud kas külm- või tulirelvadega. Politsei arvab ka seda, et pinnale ujuvad ainult raskemad juhtumid, kergemad vigastused ravitakse ise terveks.